Azok után, hogy a Pesti Srácok főmunkatársa, Pilhál Tamás a saját szakmai teljesítményének a népszerűsítésére létrehozott Facebook-oldalon egy olyan fotót tett közzé Nagy Blankáról, az ellenzéki megmozdulások egyik sokat ekézett alakjáról, amelyen látható alsóneműjének egy része, a közösségi oldalon meghurcolt diáklány most nyílt levelet írt az újságírónak. Amelyben többek között ezt a költői kérdést teszi fel:

Mi lenne ha a te lányod alá fotóztak volna be?

Feltételezem, hogy az illető orrát is eltörted volna.

A nyílt levelet a négyéves húgával készült fotó alatt posztolta. A gyerek jelenléte indokoltnak tűnik, miután Nagy Blanka egész levele az ő személyéből indul ki. Miután részletesen bemutatta a bölcsődés Szandra Alízt, azt írja ugyanis:

Tehát azért "keresem a bajt", hogy amikor ő tinilány lesz (én meg valószínűleg boldog anyuka) akkor a hozzád hasonló tahó parasztok, ne alázhassák meg (amúgy jelentem nem sikerült) csak mert más véleménnyel bír a kormányról és nem szeretne egy olyan országban élni ahol az emberek liszt helyett gyűlöletet tesznek a kenyérbe.

Majd reagál a külsejét érintő beszólásokra is:

Más ember külsejét kritizálni pedig annyit jelent, hogy már nem tudsz belekötni a mondanivalójába így jössz egy olyan dologgal amiről lehet nem is tehet.

"Nem vagy modell alkat, ne vegyél fel ilyen ruhát"

"Túl kövér vagy"

"Túl sovány vagy"

"Gebe lábaid vannak"

Ezek a mondatok csak olyan emberek szájából hangozhatnak el akiknek valószínűleg önértékelési problémáik vannak és úgy akarnak felülkerekedni ezen, hogy megpróbálnak mást megalázni sikerrel vagy sikertelenül.

Képzeld el én szeretem a kinézetem, szeretem magamat, szeretem azt, hogy olyan vagyok amilyen.

Üzenem minden olyan nőnek, lánynak, csajszinak vagy adott esetben férfinak, fiúnak és pasinak, hogy a szépség mindenkinek más.

Valakinek lehet, hogy nem vagy szép, de valakinek pedig te jelented magát a földi gyönyört.

Nem a testalkatától lesz valaki szép.

Közhelyes, de ez van.

Végül egy személyes üzenettel zárja:

Ma este kérlek öleld meg nagyon a kislányodat és mondd neki, hogy szereted és mindig vigyázni fogsz rá és ha bárki ilyet csinál vele akkor elkapod a grabancát az illetőnek.

Az én édesapám már sajnos nem teheti meg ezt.

A teljes levél itt olvasható:

Frissítés: Nagy Blanka levele után Pilhál Tamás a Pesti Srácokon kért bocsánatot a történtekért. A fordulatot azzal indokolta, hogy Nagy levele "emberi".